
КъБР-м щыщу зэхуэсым хэтхэм я проекту плIыщIым щIигъу пхагъэкIащ
Кавказ Ищхъэрэм и щIалэгъуалэм я «Мэшыкъуэ-2013» зэхыхьэм и япэ зэхуэсыгъуэм и лэжьыгъэр и гуащIэгъуэу йокIуэкI. Къэбэрдей-Балъкъэрым икIауэ абы хэт цIыхуи 130-м ящыщу 40-м нэблагъэм я проектхэр пхагъэкIыну хунэсащ.
БлэкIа тхьэмахуэ махуэм зэхыхьэм творческэ Iуэху зыбжанэ къыщызэрагъэпэщащ. Мыбы щекIуэкIащ Къэбэрдей-Балъкъэрым, Осетие Ищхъэрэ-Аланием, Ингушым, Ставрополь крайм, Шэшэным, Дагъыстэным я КВН командэхэм я зэпеуэр. Ар къызэгъэпэщынымкIэ икъукIэ сэбэпышхуэ хъуащ «Абхъазым щыщ нартхэр», «Пирамидэ» гуп цIэрыIуэм хэтхэр. А махуэм екIуэкIа нэгузыужь Iуэхухэм я кIэухыу щытащ макъ гъуэзэджэ зиIэ уэрэджыIакIуэ Тураевэ Марьямрэ гитарэм IэкIуэлъакIуэу еуэ Белгъэрокъуэ Иналрэ я концертыр. Абыхэм инджылызыбзэкIэ ятха уэрэдхэр щIалэгъуалэм ягу ирихьащ. Апхуэдэу Iэгуауэ ин хуаIэтащ зэфIэкIышхуэ зыбгъэдэлъ музыкант Ерчэн Щамили.
Пщыгъуэш Асият.
БищIо Аслъэн и дерсхэр
БищIо Аслъэн къофэ. Псыхуабэ щызэхуэса щIалэгъуалэм я деж щыхьэщIащ киномрэ телевиденэмрэ я артист, КВН программэм хэт БищIо Аслъэн. Ар «Щэнхабзэмрэ творчествэмрэ» унэтIыныгъэр къыхэзыхахэм я пащхьэ лекцэ къыщеджащ. Апхуэдэу хьэщIэм щIалэхэмрэ хъыджэбзхэмрэ щыгъуазэ ищIащ езым и гъащIэмрэ лэжьыгъэмрэ. Аслъэн тепсэлъыхьащ езыр программэ пыухыкIахэм зэрыхэт щIыкIэм, уеблэмэ утыкум къихьэри ислъэмей ищIащ.
«Сэ фэ хуабжьу сынывохъуапсэ. Мы зэхыхьэшхуэм фызэрыхэтыр икъукIэ тэмэмщ. Ди зэманым апхуэдэ Iэмал щыIакъым», — къыхигъэщхьэхукIащ актерым. Абы жиIащ Кавказ Ищхъэрэм и къалэ нэхъ ин псоми псапащIэ Iуэхухэр къыщызэригъэпэщыну зэримурадыр: «Сэ цIыху нэхъ цIэрыIуэ гуп зэщIэзгъэуIуэу адэ-анэ зыщхьэщымытыжхэр щапIыж сабий унэхэм сыкIуэну, абыхэм я нэгу зезгъэужьыну, ягу ирихьын тыгъэхэр яхуэсщIыну сигу илъщ».
ЗэIущIэм и ужькIэ хьэщIэмрэ бысымхэмрэ зэщIыгъуу сурэт зытрагъэхащ, апхуэдэу БищIо Аслъэн хэтащ «КВН Кавказ» лигэм и фестивалым.
Узыншагъэм нэхърэ нэхъыщхьэ щыIэкъым
«Мэшыкъуэ-2013» зэхыхьэм шыщхьэуIум и 16-м къыщызэрагъэпэща лекцэхэм ящыщ зыбжанэр узыншагъэмрэ спортымрэ ятеухуауэ щытащ. «Си гъусэу нажэ» урысейпсо щIалэгъуалэ проектым и федеральнэ штабым и лIыкIуэ Ядрышниковэ Алинэ тепсэлъыхьащ узыншагъэр хъумэным пыщIа Iуэхухэм. Абы зэрыжиIамкIэ, езыр зыхэт къэралпсо проектым дэтхэнэми Iэмал кърет узыншагъэр хъумэным теухуа псэукIэ зэтригъэувэну, абы папщIэ диетологиемкIэ, фитнесымкIэ, веллнесымкIэ IэщIагъэлIхэр зыдигъэIэпыкъуну. Мы проектым щIалэгъуалэр зэрыдихьэхам и щыхьэтщ ар къэралым и щIыналъэу 60-м щIигъум щагъэзащIэу зэрыхуежьар. Зэрыщыту къапщтэмэ, «Си гъусэу нажэ» проектым гулъытэ хуэзыщIахэм я бжыгъэр цIыху мелуан ныкъуэм щIегъу.
Наркотикхэр зэрызэблагъэкIым кIэлъыплъынымкIэ федеральнэ къулыкъущIапIэм и Управленэу Кавказ Ищхъэрэ федеральнэ округым щыIэм и лэжьакIуэ Ремнев Константин иригъэкIуэкIа дерсыр зытеухуауэ щытар щIалэхэмрэ хъыджэбзхэмрэ я узыншагъэр зэрахъумэным хуэунэтIынырщ, ахэр мыхъумыщIагъэхэм ящыхъумэнырщ. Къэпсэлъам фадэу зы абджрэ тутынищрэ къищтэри, абыхэм узыншагъэр зыкъутэ щхъухь зэмылIэужьыгъуэу хэлъхэр зыхуэдизыр псоми яригъэлъэгъуащ.
Узыншагъэр хъумэным теухуа лэжьыгъэм щыщ Iыхьэу щытащ ЩIалэгъуалэм я IуэхухэмкIэ федеральнэ агентствэм и жэрдэмкIэ къызэрагъэпэща «Команда-2018» проектым хэтхэм утыку кърахьахэри. Проектым и унафэщI Герцен Дмитрий зэрыжиIамкIэ, ар къызэрагъэпэщащ щIалэгъуалэм я спорт зэхьэзэхуэхэр я бжыгъэкIэ нэхъыбэ ящIын папщIэ. Проектым ипкъ иткIэ я мурадщ 2014 гъэм Сочэ къалэм щекIуэкIыну щIымахуэ Олимп джэгухэмрэ 2018 гъэм футболымкIэ екIуэкIыну дунейпсо чемпионатымрэ щылэжьэну волонтерхэр къыхахыну.
А махуэм и етIуанэ Iыхьэм спорт зэхьэзэхуэ зэмылIэужьыгъуэхэр ирагъэкIуэкIащ. ФутболымкIэ, стритболымкIэ, волейболымкIэ, стIолыщхьэ теннисымкIэ зэпеуахэм я деж щытекIуащ «Узыншэу псэуныр» унэтIыныгъэм хэтхэм я командэхэр.
«Мэшыкъуэ-2013» зэхыхьэм
и пресс-центр.
